# Slovensko chce turistov z Ázie

[JOJ, 19:30 07/03/2015]

Zaradenie: zo zahraničia

Slovensko chce turistov z Ázie

Text:

Adriana Kmotríková, moderátorka: „Cestovný ruch na Slovensku sa začína zviechať z vlaňajších problémov. Postarali sa o to nielen výborné podmienky na lyžovanie, ale aj cenová dostupnosť, najmä pre turistov zo západu.“

Ján Mečiar, moderátor: „Tých by však už čoskoro mohli doplniť aj návštevníci z exotických krajín. Aj o nich v týchto dňoch súperíme na najväčšom veľtrhu cestovného ruchu v Berlíne, kde nechýbala ani naša kamera.“

Michal Rybanský, redaktor: „Slovensko je celoročná destinácia, ktorá má čo ponúknuť návštevníkom z celého sveta. Problém je, že to málokto vie. Aj preto nesmie v Berlíne chýbať náš pavilón. Niekedy však nie sú potrebné ani bombastické kampane, alebo predražené atrakcie. Tak napríklad nemeckých novinárov najviac zaujala informácia, že na Slovensku stojí pivo menej ako dve eurá.“

Marta Kučerová, generálna riaditeľka SACR: „Sú druhá najväčšia skupina, ktorá prichádza na dovolenku na Slovensko, ale v žiadnom prípade nemôžme byť spokojní s týmito výsledkami.“

Michal Rybanský: „Potenciál tohto trhu je totiž stále nevyužitý. Nemci sú cestovateľský národ, ktorý by mohol zaplátať diery po ruských turistoch, no nielen oni. Vyzerá to tak, že ruštinu by už u nás mohli onedlho nahradiť aj niektoré z ázijských jazykov. Vzhľadom na situáciu v Európe je načase osloviť aj trhy ako Čína, India, či Malajzia.“

Marta Kučerová: „Pre turistov z týchto preľudnených krajín je veľmi dôležité pobyt v prírode.“

Michal Rybanský: „Lenže ako ich pritiahnuť, keď peniaze chýbajú? Opýtali sme sa ich preto, či o nás už vôbec niekedy počuli?“

Abhijit Das Gupta, touroperátor z Indie: „Predtým ste boli súčasťou Československa, ale viac o tom neviem.“

Michal Rybanský: „Lepšia propagácia by určite pomohla.“

Abhijit Das Gupta: „Indovia zbožňujú kultúru. Chcú vidieť pamiatky a keď k tomu pridáte dobré obchodné centrá a indické reštaurácie, máte vyhraté.“

Michal Rybanský: „Cestovný ruch je druhý najväčší priemysel na svete. Na Slovensku o tom síce radi hovoríme, no skutočnosť je často iná a priority sú niekde úplne inde.“

František Stano, OOCR Bratislava Tourist Board: „A je to veľká škoda, pretože týmto strácame tú konkurencieschopnosť.“

-END-